b'\n_START_ARTICLE_\nLuka Cindri\xc4\x87\n_START_SECTION_\nKlupska karijera\n_START_PARAGRAPH_\nU hrvatskoj Premijer ligi zaigrao je 2012. godine igraju\xc4\x87i za Karlovac. Natjecao se u EHF-ovom Challenge Cupu. U prvoj sezoni, 2012./13., postigao je 243 pogotka u 33 utakmice, od \xc4\x8dega 38 iz sedmeraca i bio je najbolji strijelac. _NEWLINE_U drugoj sezoni je u 15 utakmica 131 puta postigao pogodak, od \xc4\x8dega 31 puta sa sedam metara. Sije\xc4\x8dnja 2014. godine pre\xc5\xa1ao je u makedonski Metalurg iz Skoplja s kojim je igrao u Ligi prvaka 2013./14. i do\xc5\xa1ao do \xc4\x8detvrtzavr\xc5\xa1nice i osvojio makedonsko prvenstvo 2014. godine._NEWLINE_Makedonski klub Vardar je 4. lipnja 2017. godine iznena\xc4\x91uju\xc4\x87e na svome prvom nastupu na zavr\xc5\xa1nom turniru osvojio naslov europskog prvaka u rukometu. U poluzavr\xc5\xa1nici je pobijedio Barcelonu 26:25, a pobjedonosni pogodak postigao je Hrvat Luka Cindri\xc4\x87 u posljednjim sekundama utakmice. U zavr\xc5\xa1nici protiv pari\xc5\xa1kog PSG-a, tako\xc4\x91er debitanta u zavr\xc5\xa1nicama, Vardar je slavio 24:23. Odlu\xc4\x8duju\xc4\x87i pogodak postigao je Hrvat Ivan \xc4\x8cupi\xc4\x87 doslovno u posljednjoj sekundi utakmice.\n_START_SECTION_\nReprezentativna karijera\n_START_PARAGRAPH_\nS hrvatskom juniorskom reprezentacijom osvojio je \xc4\x8detvrto mjesto na svjetskom prvenstvu igra\xc4\x8da do 21 godine odr\xc5\xbeanom 2013. godine u BiH. Za hrvatsku seniorsku reprezentaciju prvu je utakmicu zaigrao 5. travnja 2014. godine u Lausannei protiv \xc5\xa0vedske.'